**Mika Suoraniemi** (s. 3. maaliskuuta 1980 Turku) on suomalainen entinen jääkiekkoilija, pelipaikaltaan vasen laitahyökkääjä. Hän pelasi Turun Palloseuran SM-liigajoukkueessa urallaan yhteensä 146 runkosarjaottelua tehopistein 12+9=21 ja keräten 22 jäähyminuuttia sekä 27 playoff-ottelua tehden yhden syöttöpisteen ja keräten neljä jäähyminuuttia. Suoraniemi pelasi urallaan Suomen lisäksi myös Ranskassa, Tanskassa, Norjassa, Pohjois-Amerikassa ja Italiassa. Tällä hetkellä hän toimii TPS Juniorijääkiekko ry:n valmennuspäällikkönä.

Ura
---

### Seuraura

Suoraniemi on Turun Palloseuran kasvatti. Hän voitti joukkueessa C-nuorten SM-hopeaa vuonna 1996, B-nuorten Suomenmestaruuden vuonna 1997 ja SM-hopeaa vuonna 1998 sekä A-nuorten Suomenmestaruuden vuonna 1998 ja SM-pronssia vuonna 1999. Kaudella 1998–1999 Suoraniemi voitti TPS:n A-nuorten sisäisen pistepörssin tehoilla 16+24=40, joilla hän jakoi A-nuorten SM-liigan pistepörssin kolmannen sijan Jokereiden Henri Ekholmin ja Bluesin Karo Koivusen kanssa.

Kaudeksi 1999–2000 Suoraniemi siirtyi I-divisioonajoukkue TuToon, jossa hän pelasi ensimmäiset miesten pelinsä. Suoraniemen tulokaskausi I-divisioonassa toi 42 runkosarja- ja neljässä playoff-ottelussa tehot 13+14=27, joilla hän oli joukkueen kolmanneksi paras maalintekijä ja neljänneksi paras pistemies. Kaudella 2000–2001 I-divisioonan korvasi Mestis. Suoraniemi voitti hopeaa keväällä 2001.

Suoraniemi siirtyi kaudeksi 2001–2002 TPS:n SM-liigajoukkueeseen, jossa tulokaskausi toi 38 runkosarjaottelussa tehot 3+3=6 ja seitsemässä playoff-ottelussa yhden syöttöpisteen. Hän teki liigadebyyttinsä 11. lokakuuta 2001 vieraissa Tampereen Ilvestä vastaan. Suoraniemen liigauran avausmaali syntyi 25. lokakuuta 2001 vieraissa Espoo Bluesia vastaan. Hänet palkittiin ottelun *Ilta-Sanomien* yhden tähden tähtipelaajana. Suoraniemi pelasi kauden aikana myös kuusi ottelua lainalla TuTossa. Kausi 2002–2003 oli hänelle ensimmäinen kokonainen SM-liigassa ja se toi Suoraniemelle liigan yhden kauden piste-ennätyksen, kun 55 runkosarjaottelussa syntyi tehot 7+2=9. Kauden 2003–2004 päätteeksi hän voitti SM-hopeaa.

Heinäkuussa 2004 Suoraniemi teki vuoden mittaisen sopimuksen Mestis-joukkue Vaasan Sportin kanssa. Hän oli kaudella 2004–2005 tehoilla 12+16=28 joukkueen toiseksi paras maalintekijä Vesa Myllyahon ja Aniket Dhadphalen kanssa sekä Sportin kolmanneksi paras pistemies. Suoraniemi voitti Mestis-hopeaa keväällä 2005 ja teki samana keväänä vuoden mittaisen jatkosopimuksen joukkueen kanssa. Myös kausi 2005–2006 päättyi Mestis-hopeaan.

Kaudeksi 2006–2007 Suoraniemi siirtyi Ranskan Ligue Magnusissa pelaavaan Étoile noire de Strasbourgiin, jonka paras pistemies ja syöttäjä hän oli tehoilla 11+19=30. Kaudeksi 2007–2008 Suoraniemi jatkoi Strasbourgista Tanskan Metal Ligaenin Herlev Hornetsiin. Hän oli ensimmäisellä kaudellaan joukkueen paras maalintekijä ja jakoi sisäisen pistepörssin voiton Nichlas Hardtin kanssa tehoilla 15+19=34. Myös kaudella 2008–2009 Suoraniemi voitti Herlevin sisäisen maalipörssin ja jakoi sisäisen pistepörssin voiton Johan Älgekransin kanssa tehoilla 13+18=31. Tästä huolimatta joukkueen varakapteenina toiminut Suoraniemi siirtyi kesken kauden, helmikuussa 2009 norjalaisen Stavanger Oilersin riveihin. Kaudella 2009–2010 hän oli tehoilla 17+19=36 joukkueen toiseksi paras pistemies Martin Strandfeldtin jälkeen. Suoraniemi voitti Norjan-mestaruuden keväällä 2010.

Elokuussa 2010 Suoraniemi teki sopimuksen ECHL-joukkue Bakersfield Condorsin kanssa. Hän toimi joukkueen kapteenina ja pelasi 21 ottelua, kunnes siirtyi joulukuussa Italian toiseksi korkeimmalla sarjatasolla Serie A2:ssa pelaavaan HC Neumarkt/Egnaan. Helmikuussa 2011 Suoraniemi siirtyi sarjatasoa ylemmäs Serie A:han ja HC Fassan riveihin. Toukokuussa 2011 hän päätti pelaajauransa lopettamisesta. 

Kaudesta 2011–2012 Suoraniemi on toiminut eri tehtävissä TPS Juniorijääkiekko ry:ssä. Hän toimi vuodet 2011–2014 TPS:n B-nuorten vastuuvalmentajana. Kaudesta 2014–2015 Suoraniemi on toiminut TPS Juniorijääkiekko ry:n valmennuspäällikkönä. 11. helmikuuta 2012 hän vahvisti II-divisioonajoukkue Kuusamon Pallo-Karhuja ottelussa Sotkamon Kiekkoa vastaan. Ottelussa PaKaa vahvisti myös muita entisiä TPS-pelaajia; Kalle Sahlstedt, Tony Virta, Mikko Eloranta, Jani Kiviharju sekä aiemmin kauden 2011–2012 aikana joukkueen sopimuspelaajiin kuulunut ja pelaajavalmentajana toiminut Marko Kiprusoff. Vastaavanlainen II-divisioonaottelu, jossa oli mukana ex-TPS-pelaajia, järjestettiin PaKassa myös vuotta aiemmin.

### Maajoukkueura

Suoraniemi pelasi yhteensä 33 ikäkausimaaottelua.

Muuta
-----

Suoraniemen isä Seppo ja setä Kari ovat pelanneet jääkiekkoa miesten arvokisoissa asti. Hänen serkkunsa Niko pelaa Ranskan toiseksi korkeimmalla sarjatasolla FFHG Division 1:n Drakkars de Caenissa.

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |
| 1999–2000 | TuTo | I-divisioona | 42 | 13 | 14 | 27 | 20 | 4 | 0 | 0 | 0 | 2 |
| 2000–2001 | TuTo | Mestis | 37 | 14 | 10 | 24 | 8 | 11 | 3 | 3 | 6 | 4 |
| 2001–2002 | TuTo | Mestis | 6 | 3 | 0 | 3 | 0 | – | – | – | – | – |
|  | TPS | SM-liiga | 38 | 3 | 3 | 6 | 6 | 7 | 0 | 1 | 1 | 0 |
| 2002–2003 | TPS | SM-liiga | 55 | 7 | 2 | 9 | 10 | 7 | 0 | 0 | 0 | 2 |
| 2003–2004 | TPS | SM-liiga | 53 | 2 | 4 | 6 | 6 | 13 | 0 | 0 | 0 | 2 |
| 2004–2005 | Sport | Mestis | 44 | 12 | 16 | 28 | 34 | 11 | 2 | 1 | 3 | 4 |
| 2005–2006 | Sport | Mestis | 44 | 7 | 18 | 25 | 34 | 12 | 0 | 4 | 4 | 6 |
| 2006–2007 | CSG Strasbourg | Ranska | 26 | 11 | 19 | 30 | 40 | 1 | 0 | 0 | 0 | 2 |
| 2007–2008 | Herlev Hornets | Tanska | 44 | 15 | 19 | 34 | 78 | – | – | – | – | – |
| 2008–2009 | Herlev Hornets | Tanska | 41 | 13 | 18 | 31 | 28 | – | – | – | – | – |
|  | Stavanger Oilers | Norja | 5 | 2 | 2 | 4 | 2 | 6 | 4 | 3 | 7 | 18 |
| 2009–2010 | Stavanger Oilers | Norja | 45 | 17 | 19 | 36 | 36 | 18 | 7 | 4 | 11 | 10 |
| 2010–2011 | Bakersfield Condors | ECHL | 21 | 0 | 8 | 8 | 4 | – | – | – | – | – |
|  | HC Neumarkt/Egna | ITA-2 | 7 | 4 | 4 | 8 | 6 | – | – | – | – | – |
|  | HC Fassa | Italia | 3 | 0 | 0 | 0 | 0 | 4 | 0 | 1 | 1 | 2 |
| 2011–2012 | PaKa | II-divisioona | 1 | 0 | 2 | 2 | 0 | – | – | – | – | – |
| 3 kautta | yhteensä | SM-liiga | 146 | 12 | 9 | 21 | 22 | 27 | 0 | 1 | 1 | 4 |
| 5 kautta | yhteensä | I-div./Mestis | 173 | 49 | 58 | 107 | 96 | 38 | 5 | 8 | 13 | 16 |
| 2 kautta | yhteensä | Tanska | 85 | 28 | 37 | 65 | 106 | – | – | – | – | – |
| 2 kautta | yhteensä | Norja | 50 | 19 | 21 | 40 | 38 | 24 | 11 | 7 | 18 | 28 |
| 1 kausi | yhteensä | Ranska | 26 | 11 | 19 | 30 | 40 | 1 | 0 | 0 | 0 | 2 |
| 1 kausi | yhteensä | Italia | 3 | 0 | 0 | 0 | 0 | 4 | 0 | 1 | 1 | 2 |

Lähteet
-------

* Mika Suoraniemi The Internet Hockey Databasessa (englanniksi)
* Mika Suoraniemi *Elite Prospects*. Everysport Media Group AB.  (englanniksi)

### Viitteet

1. ↑  Seuran toimihenkilöt *tps-juniorit.net*. TPS Juniorijääkiekko ry. Viitattu 17.8.2017.
2. ↑  TPS julkisti uuden valmennuksensa – Saku Koivu mukaan urheilujohtoon *suomikiekko.com*.  2.5.2017. Nordic Sport Media. Viitattu 17.8.2017.
3. 1 2 3 4 5 6  Mika Suoraniemi *Elite Prospects*. Everysport Media Group AB.  (englanniksi)
4. ↑  Tilastot – Liiga *liiga.fi*.  11.10.2001. Jääkiekon SM-liiga Oy. Viitattu 6.10.2012.
5. ↑  Tilastot – Liiga *liiga.fi*.  25.10.2001. Jääkiekon SM-liiga Oy. Viitattu 6.10.2012.
6. 1 2  Mika Suoraniemi vahvistamaan Vaasan Sportia *Jatkoaika.com*.  1.7.2004. Jatkoaika r.y. Viitattu 6.10.2012.
7. ↑  Sport julkaisi sopimuksia *Jatkoaika.com*.  27.4.2005. Jatkoaika r.y. Viitattu 6.10.2012.
8. ↑  TuTosta kaksi pelaajaa Strasbourgiin *Jatkoaika.com*.  2.6.2007. Jatkoaika r.y. Viitattu 6.10.2012.
9. 1 2  Finnish Vet Suoraniemi and Rookie Defenseman Turcotte Signed *oursportscentral.com*.  17.8.2010. BAKERSFIELD Calif-:  OurSports Central. Viitattu 6.10.2012. (englanniksi)
10. ↑  Mika Suoraniemi verstärkt die Wildgänse *hc-neumarkt.com*.  31.12.2010. AHC Neumarkt Riwega.  Arkistoitu 1.1.2015. Viitattu 6.10.2012. (saksaksi)
11. ↑  Pedron, Giorgio: STASERA ORE 20.30 VALDIFASSA-ALLEGHE! *hockeyclubfassa.com*.  1.2.2011. Hockey Club Fassa. Viitattu 6.10.2012. (italiaksi)
12. ↑  Huippukiekkoilijoita PaKa-paitaan *pallokarhut.fi*. Kuusamon Pallo-Karhut Jääkiekko ry.  Arkistoitu 1.1.2015. Viitattu 6.10.2012.
13. ↑  Kunnari, Timo: Kuusamon Pallo-Karhuille taas ex-NHL-vahvistuksia *mtv.fi*.  25.1.2012. MTV Oy. Viitattu 6.10.2012. [vanhentunut linkki]